b'\n_START_ARTICLE_\nSinopec\n_START_PARAGRAPH_\nChina Petroleum & Chemical Corporation (\xe4\xb8\xad\xe5\x9b\xbd\xe7\x9f\xb3\xe6\xb2\xb9\xe5\x8c\x96\xe5\xb7\xa5\xe8\x82\xa1\xe4\xbb\xbd\xe6\x9c\x89\xe9\x99\x90\xe5\x85\xac\xe5\x8f\xb8) eller Sinopec Limited er et kinesisk olie- og gasselskab med hoveds\xc3\xa6de i Beijing. Sinopec er b\xc3\xb8rsnoteret p\xc3\xa5 Hong Kong Stock Exchange (HKEX:\xc2\xa00386), Shanghai Stock Exchange (SSE: 600028), New York Stock Exchange (NYSE:\xc2\xa0SNP) og London Stock Exchange (LSE:\xc2\xa0SNP_NEWLINE_). Sinopec er m\xc3\xa5lt p\xc3\xa5 oms\xc3\xa6tning verdens femtest\xc3\xb8rste b\xc3\xb8rsnoterede virksomhed (2011).  I 2007 var virksomheden rangeret som nr. 1 i Top 500 Enterprises of China-rangeringen._NEWLINE_Sinopec Limiteds moderselskab Sinopec Group er et af de v\xc3\xa6sentligste olieselskaber i Kina. Sinopecs forretningsomr\xc3\xa5der inkluderer olie- og gasefterforskning; raffinering; markedsf\xc3\xb8ring, produktion og salg af petrokemikalier, kemiske fibre, kemisk fremstillet g\xc3\xb8dning, \xc3\xb8vrige kemiske produkter; lagring af r\xc3\xa5olie og naturgas og transport via r\xc3\xb8rledninger; import og eksport af r\xc3\xa5olie, naturgas, raffineret olie, petrokemikalier og \xc3\xb8vrige kemikalier.\n_START_SECTION_\nHistorie\n_START_PARAGRAPH_\nSinopec Limited blev etableret som et datterselskab under China Petrochemical Corporation Group (Sinopec Group) i februar 2000. Virksomheden blev i oktober 2000 samtidigt b\xc3\xb8rsnoteret i Hong Kong, New York og London. Shanghai-b\xc3\xb8rsnoteringen blev f\xc3\xa6rdiggjort i juni 2001._NEWLINE_Gennem sine arvede aktiver fra Sinopec Group har analytikerne kategoriseret Sinopec Limited som en prim\xc3\xa6rt downstream olieakt\xc3\xb8r i sammenligning med PetroChina. Sinopec er Asiens st\xc3\xb8rste olieraffinerer m\xc3\xa5lt p\xc3\xa5 \xc3\xa5rlig raffineret volumen. Sinopec producerer omkring en 1/4 s\xc3\xa5 meget r\xc3\xa5olie som PetroChina, men producerer omkring 60\xc2\xa0% flere raffinerede produkter om \xc3\xa5ret._NEWLINE_I december 2006 overtog Sinopec aktiverne i Shengli Petroleum, hvis prim\xc3\xa6re aktiver var et modnende kinesisk oliefelt, med overtagelsen kunne Sinopec stabilisere sin r\xc3\xa5olietilgang og forbedre udnyttelsen p\xc3\xa5 sine eksisterende raffinaderier.\n_START_SECTION_\nInternationale aktiviteter\n_START_PARAGRAPH_\nUdenfor Kina har Sinopec bl.a. aktiviteter i afrikanske lande som Gabon, Sudan,  Etiopien, Cameroun i samarbejde med Total og Nigeria._NEWLINE_I august 2009 overtog Sinopec det Geneve-baserede Addax Petroleum for 7,5 mia US $, dermed blev det st\xc3\xb8rste opk\xc3\xb8b af en udenlandsk virksomhed, som en kinesisk virksomhed nogensinde havde foretaget._NEWLINE_Sinopec driver ogs\xc3\xa5 virksomhed i Brasilien og i den britiske del af Nords\xc3\xb8en.'